ToekomsVenster: Ek is genoeg(Foto: Nitish Meena/Unsplash.) “Omdat jy vir My kosbaar is, omdat Ek jou hoog ag en jou liefhet, gee Ek mense in jou plek, volke in ruil vir jou lewe.” − Jesaja 43:4 (AFR83) Ek koop ŉ ietsie by die hardewarewinkel en sien die nooi agter die toonbank het ŉ tatoeëermerk op haar arm. Ek lees dit nuuskierig. Dit lees: “Ek is genoeg”. Ek wonder oor die rede vir die tatoeëermerk. Nie dat ek ŉ probleem het daarmee nie, maar watter rol speel die merk en die boodskap daarvan in haar lewe? Ons leef in ŉ onvriendelike wêreld waarin ons dikwels voel dat ons nie genoeg is nie. Ons is nie slim genoeg, mooi genoeg, sterk genoeg of belangrik genoeg nie. Ons moet gedurig presteer om ander te beïndruk en hul guns te behou, of so voel dit. Daar is nie fout met prestasie nie, natuurlik nie. Trouens, God verwag van ons om na vermoë te presteer. Maar die lewe word ŉ stryd om ander tevrede te hou. Dit gebeur op alle terreine van die lewe. Ouers is ontevrede met hul kinders en maak hulle moedeloos met al die druk wat op hul geplaas word. Mans is ontevrede met hul vrouens en omgekeerd. Dan hoor ons van die kansel af dat God ook nie vreeslik opgewonde is oor ons nie. Trouens, die eerste ding wat van ons gesê word is dat ons in sonde ontvang en gebore is. Dis asof jy die lewe met ŉ agterstand begin. Ek glo dat die eerste ding wat ŉ kind moet hoor is dat God hom of haar oneindig lief het en ŉ wonderlike plan met sy lewe het. Dan hoor ons Sondag vir Sondag dat ons nie genoeg is nie. Ons kom nooit weg daarvan af nie. Die gebooie word voorgedra en ons staan skuldig. Dan bely ons skuld waarvan ons nie eers bewus is nie, maar klaarblyklik is dit wat die Here van ons verwag. Ek verstaan die Bybel anders. Ja, sonde is ŉ werklikheid en ons sukkel daarmee. Ek ken die Vader egter nie as iemand wat met sy wysvinger beskuldigend na my kant toe wys nie. Ek het soveel onnodige skuld met my saamgedra. Ander se interpretasie van wat die Here oënskynlik van my vra en dit het my moeg, verleë en moedeloos gelaat. Toe hoor ek dat ek in Christus Jesus regverdig verklaar is en dat Hy jubel en dans oor my. Dat Hy my belange op die hart dra en dat ek volkome eerlik by Hom kan wees, ook oor my tekortkominge. Toe hoor ek dat God oneindig lief is vir mense wat deur ander die hemel ontsê word. Ek, jy, ons is genoeg. Dis dan juis waarvoor Jesus betaal het.